**Opis poslova – Nacionalni ekspert**

Glavne odgovornosti nacionalnog eksperta (istraživača / autora) su:

* Da provede sekundarno istraživanje za Crnu Goru u skladu sa strukturom izvještaja i istraživačkim okvirom definisanim u ranoj fazi implementacije projekta. Struktura izvještaja i istraživački okvir će biti usklađeni sa izvještajem Litvanskog instituta za slobodno tržište ‘Shadow Economies in the Baltic Sea Region 2015’ i pregledom literature provedenim od strane CPU-a i vođe istraživačkog tima.
* Izvještaj o sekundarnom istraživanju treba biti dostavljen na engleskom jeziku u formi poglavlja od 15-20 stranica. Cilj istraživanja je identificirati najznačajnije uzroke sive ekonomije u Crnoj Gori. Istraživanje će se fokusirati na glavne faktore iza sive ekonomije i koristit će postojeće podatke objavljene i dostavljene od strane nacionalnih i međunarodnih institucija i organizacija koje djeluju u navedenim zemljama, a koje se odnose na nivo prihoda, poreze, regulacije, porezni moral, povjerenje u institucije, percepciju javnih usluga, percepciju represivnih i kontrolnih mjera, društvene norme, svijesti javnosti i druge. Istraživanje će obuhvatiti komparativnu i analizu politika, kako bi se odredila veza između specifičnih faktora i veličine sive ekonomije.
* Da analizira i interpretira rezultate primarnog (anketnog) istraživanja provedenog od strane agencije. Odabrana agencija će provesti istraživanje na reprezentativnom uzorku opšte populacije u četiri promatrane države i dostaviti rezultate u formi kratkog izvještaja koji će sadržavati opisne statistike i osnovni nivo interpretacije rezultata (uključujući upoređivanje zemalja i test statističkog značaja). Od nacionalnog eksperta se očekuje da interpretira i analitički kontekstualizuje dobijene nalaze, objedini ih sa nalazima prethodno provedenog sekundarnog istraživanja, kako bi dao/dala pregled glavnih uzroka sive ekonomije za Crnu Goru i pregled literature o uticaju individualnih pokretača na njenu veličinu. Interpretacija nalaza treba biti dostavljena u formi poglavlja na engleskom jeziku.
* Da definiše preporuke za promjenu politika, na osnovu nalaza studije (iz primarnog i sekundarnog istraživanja), uzimajući u obzir institucionalni okvir i druge specifičnosti zemlje.
* Da uradi pregled i dostavi komentare / sugestije za unapređenje prve (draft) verzije objedinjenog izvještaja.
* Da sumira nalaze specifične za Crnu Goru u formi sažetka, ne dužeg od četiri stranice teksta A4 formata, na lokalnom jeziku (bosanski, crnogorski, hrvatski, srpski).
* Da prisustvuje regionalnoj konferenciji koja će biti organizovana u posljednjem kvartalu 2019. ili prvom kvartalu 2020. godine, gdje će prezentovani rezultate istraživanja i diskutovati o implikacijama nalaza na javne politike.
* Da podrži zagovaračke aktivnosti u kasnijoj fazi projekta, te da projektnom timu bude od pomoći u organizaciji konferencije dajući sugestije i pozivajući relevantne donosioce odluka, predsjednike institucija, policy stručnjake, članice i članove akademske zajednice i drugih relevantnih strana koje mogu biti zainteresovane za učešće u konferenciji.

Sve aktivnosti istraživačkog tima će biti koordinisane od strane vođe tima i vođe projekta. Istraživački tim će biti sačinjen od četiri eksperta, svaki provodi analizu za jednu regionalnu ekonomiju (Bosna i Hercegovina, Crna Gora, Hrvatska i Srbija). Ekspert za BiH je i vođa istraživačkog tima, on/ona će koordinirati istraživačke aktivnosti sa članovima istraživačkog tima, agencijom i članovima projektnog tima, te napisati komparativno poglavlje na osnovu inputa dobijenih od nacionalnih eksperata, te unificirati stil izvještaja.